Den Bosch

Den Bosch, offiziell ’s-Hertogenbosch (düütsch Herzogenbusch, franzöösch Bois-le-Duc) is de Hööftstadt vun de Provinz Noord-Brabant in de Nedderlannen. To de Gemeende Den Bosch höört de Stadt Den Bosch un de Dörper un Öörd Bokhoven, Empel, Engelen, Hintham, Kruisstraat, Meerwijk, Orthen un Rosmalen to. In'n Januar 2007 leven in de Gemeende 137.596 Inwahners.

 Laag un Weertschop 
Den Bosch liggt in’n Süden vun de Nedderlannen, bi 80 km süüdööstlich vun Amsterdam. De Gemeende is 91, 26 km² groot. De Stadt liggt bi 7 m över NN in en Brookland an de Dieze (dat is en Beeke, de in de Maas fleten deit) un an den Kanal Zuid-Willemsvaart. De Stadt is en Knüttpunkt för Iesenbahnen. Snelltöög gifft dat ü.a. na Utrecht–Amsterdam, Eindhoven–Maastricht, Tilburg–Breda un Nimwegen. In de Stadt is de Sektor vun de Deenstleisten besunners wichtig, man dat gifft ok allerhand middelgrote un lüttje Ünnernehmen vun Industrie un Hannel. Bavenhen sitt in de Stadt en Gericht, de Verwalten vun de Provinz, verscheden Krankenhüser un Anstalten vun de Psychiatrie. Wichtige Scholen gifft dat ok un en röömsch-kathoolschen Bischop hett sien Seet in Den Bosch. 

Kategorie:Oort
Kategorie:Stadt
Kategorie:Provinz Noord-Brabant